和趙元鼎錢塘懷古韻
作者：柴隨亨
朝代：宋

paragraphs: 向來錢塘歌舞地，繡鞍玉勒鳴金轡，風絡柳絲鶑織翠。
春風一曲杜韋娘，梨花窈窕歌霓裳，落花緩步弓鞋香。
千金買笑正踟躕，回首烟浪翻五湖，禾黍傷心周大夫。
韶聲變作笳聲長，逋梅蘇柳何凄凉，夜半呼天熱中腸。
但見燕麥摇春風，富貴榮華一夢中，無言咄咄謾書空。
吳越青山落照裏，銅駝陌上棲荆杞，翻思往事徒血指。
花兮對人花轉羞，人兮對花人轉愁，花老無香人白頭。